Morten Bødskov (S), 2025-04-01:
Tak for det, formand.
Og tak for den meget brede og positive modtagelse af lovforslaget.
Når man er ung, er det jo ikke altid, man tænker på konsekvenserne af ens handlinger, og nogle gange kan jagten efter en rus eller en sjov aften jo skygge for en alvorlig bagside af medaljen, som desværre er tilfældet for mange.
Det så vi for år tilbage.
Pludselig flød det jo med små patroner overalt i gadebilledet, særlig søndag og mandag, altså efter en nogle steder hård weekend.
Nogle af os ældre kunne jo genkende det, der flød rundt i gaderne, fra noget, vi brugte i køkkenet.
Det var lattergaspatroner, som man bruger til måske at lave flødeskum, men som vi må konstatere nu også havde fået en helt anden funktion.
En del unge mennesker indtager desværre lattergas som rusmiddel, og det sker desværre ikke, uden at det får nogle alvorlige konsekvenser.
Dengang var patronerne nemme at få fat i, og det var en af årsagerne til, at de flød så meget i gadebilledet.
Derfor satte den daværende regering i 2020 ind over for salget af de farlige patroner og gjorde det forbudt at sælge til unge under 18 år.
Desværre var det jo ikke helt nok.
Salget rykkede fra fysiske butikker til sociale medier igennem lukkede brugerprofiler og grupper, hvor Sikkerhedsstyrelsen i dag typisk ikke har adgang til at føre kontrol.
Vi har siden hen strammet reglerne, for de farlige patroner hører som sagt hverken til i gadebilledet ej heller på de sociale medier.
Men myndighederne mangler de rette værktøjer.
De skal kunne føre kontrol de steder, hvor lattergassen sælges, og det skal ske uden tvivl om, at kontrollen selvfølgelig sker på et korrekt juridisk grundlag.
Sociale medier på den anden side må ikke være en helle i den her sammenhæng, ej heller i den her sammenhæng.
Derfor styrker vi nu kontrolmyndighedernes mulighed for at anvende fiktive profiler på sociale medier.
Den mulighed er ikke noget, vi tager let på, for det er selvfølgelig en alvorlig ting at anvende fiktive profiler og altså, om man vil, udgive sig for at være en anden.
Derfor er det også vigtigt for mig at understrege, at de fiktive profiler kun må bruges til at observere og konstatere, om loven bliver overtrådt.
De fiktive profiler må altså ikke medvirke til, at omfanget af en lovovertrædelse bliver større.
Det er et nødvendigt greb for at komme det ulovlige salg til livs, når salget, som vi kan se, sker i lukkede grupper på sociale medier.
Her bliver man jo som sagt ikke lukket ind, hvis man møder op og melder sig og måske siger, at man kommer fra en tilsynsførende myndighed.
Det er det, der er virkeligheden.
Så med lovforslaget justerer vi også lattergasloven, så Sikkerhedsstyrelsen kan give påbud til kommunikationsplatforme om at fjerne eller ændre indhold med ulovlig markedsføring af lattergas til forbrugere.
For at undgå situationer, der kan være i strid med grundlovens forbud mod censur, vil det derimod ikke være muligt fra myndighedernes side at blokere hele brugerprofiler på sociale medier.
Men skærpet kontrol gør det ikke alene.
Kommunikationsplatforme og online markedspladser skal også tage et ansvar.
De skal fjerne indhold, som motiverer et salg af lattergas til forbrugere og salg af andre ulovlige produkter.
Derfor foreslår vi også at give mulighed for at blokere f.eks. hjemmesider, apps eller sociale medier, som sælger lattergas ulovligt, og som ikke efterkommer et påbud fra myndigheden.
Det skal selvfølgelig kun finde sted – og det er vigtigt – efter en kendelse fra retten, således at det er en dommer, der tager stilling til det spørgsmål.
Med lovforslaget styrker vi endnu engang myndighedernes redskaber til at føre effektiv kontrol med ulovlig markedsføring af lattergas og ulovlige produkter, også når det sker bag en skærm, så vi bedre kan beskytte vores børn og unge.
Det er vores ansvar, når vi er et af de mest digitaliserede samfund i verden.
Med de ord takker jeg igen for opbakningen til lovforslaget og ser frem til behandlingen af lovforslaget i Erhvervsudvalget.